b"\n_START_ARTICLE_\nCan\xc3\xb2drom Balear\n_START_SECTION_\nHist\xc3\xb2ria\n_START_PARAGRAPH_\nLes corregudes de llebrers varen arribar a Mallorca l'any 1931, impulsades per la societat Club Esportiu Galguero Balear. Atesa la falta d'un terreny adequat, inicialment es varen celebrar a l'hip\xc3\xb2drom llavors existent en el barri de Bons Aires de la ciutat. Poc despr\xc3\xa9s, i gr\xc3\xa0cies al bon succ\xc3\xa9s assolit, la societat esmentada va adquirir els terrenys denominats ses Parellades Baixes, situats a l'actual barri d'el Fort\xc3\xad. La instal\xc2\xb7laci\xc3\xb3 va ser inaugurada el 13 de juny de 1932._NEWLINE_Entre altres proves, el recinte va acollir el Campionat d'Espanya de llebrers en set ocasions: (1943, 1951, 1956, 1971, 1980, 1989 i 1991); aix\xc3\xad com el campionat europeu de 1956. El Campionat d'Espanya de 1991 va ser un dels darrers esdeveniments destacats que va acollir la instal\xc2\xb7laci\xc3\xb3._NEWLINE_El recinte va restar operatiu fins a la seva clausura definitiva el 31 de mar\xc3\xa7 de 1999. Va ser l'avantdarrer can\xc3\xb2drom d'Espanya en cessar l'activitat; el darrer fou el Can\xc3\xb2drom Meridiana de Barcelona, tancat el 2006.\n_START_SECTION_\nConversi\xc3\xb3 en zona verda\n_START_PARAGRAPH_\nDels anys 90 en\xc3\xa7\xc3\xa0 l'Ajuntament de Palma planificava la construcci\xc3\xb3 d'una extensa zona verda al torrent de sa Riera denominada Falca Verda. Amb aquest motiu, l'agost de 1996 l'Ajuntament de Palma el va expropiar i el 2008 en va esbucar les instal\xc2\xb7lacions; d'aleshores en\xc3\xa7\xc3\xa0, tan sols en roman el solar i el tra\xc3\xa7at de l'antiga pista, aix\xc3\xad com el mur i les entrades al recinte._NEWLINE_El disseny del parc contemplava que desaparegu\xc3\xa9s el can\xc3\xb2drom, per\xc3\xb2 els recursos judicials presentats d'altres propietaris dels solars afectats i la tardan\xc3\xa7a en la seva resoluci\xc3\xb3 varen fer que nom\xc3\xa9s es dugu\xc3\xa9s a terme una part del parc, inaugurada el 2007, que no afectava el recinte, el qual s'executaria en una fase posterior._NEWLINE_Posteriorment, el 2015 el projecte inicial de la Falca Verda que afectava el Can\xc3\xb2drom Balear va ser descartat i substitu\xc3\xaft per un altre disseny que mantenia els pocs vestigis que encara romanien drets de la instal\xc2\xb7laci\xc3\xb3 (el dibuix de la pista, murs i entrades) com a bosc urb\xc3\xa0, conjuntament amb el solar annex de l'antic Vel\xc3\xb2drom de Tirador. El projecte tamb\xc3\xa9 preveu recuperar els vestigis de l'antiga s\xc3\xadquia de la Font de la Vila, infraestructura d'\xc3\xa8poca musulmana constru\xc3\xafda per proveir d'aigua l'antiga ciutat medieval._NEWLINE_Les obres del futur bosc urb\xc3\xa0 al Can\xc3\xb2drom Balear varen comen\xc3\xa7ar el 27 de juliol de 2018 i es preveu que acabin el 2019. Posteriorment es va fixar l'apertura per a principis de l'any 2020."